KOMISIJOS REGLAMENTAS (EB) Nr. 975/2007
2007 m. rugpjūčio 21 d.
nustatantis nekvotinės izogliukozės eksporto kiekybines normas laikotarpiui nuo 2007 m. rugpjūčio 1 d. iki rugsėjo 30 d.
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2006 m. vasario 20 d. Tarybos reglamentą (EB) Nr. 318/2006 dėl bendro cukraus sektoriaus rinkų organizavimo (1), ypač į jo 12 straipsnio d dalį,
kadangi:
(1)
Pagal Reglamento (EB) Nr. 318/2006 12 straipsnio d dalį izogliukozė, pagaminta viršijant to reglamento 7 straipsnyje numatytą kvotą, gali būti eksportuojama tik laikantis nustatytinų kiekybinių normų.
(2)
Kai kuriems Bendrijos izogliukozės gamintojams jos eksportas iš Bendrijos yra svarbi jų ūkinės veiklos dalis; jie turi tradicinių rinkų ir už Bendrijos ribų. Izogliukozės eksportas į šias rinkas galėtų būti ekonomiškai naudingas ir be eksporto grąžinamosios išmokos. Todėl tam, kad Bendrijos gamintojai galėtų aprūpinti savo tradicines rinkas, būtina nustatyti kiekybines nekvotinės izogliukozės normas.
(3)
Manoma, kad nuo 2007 m. rugpjūčio 1 d. iki rugsėjo 30 d. nustačius 20 000 t sausosios medžiagos kiekybinę normą, nekvotinės izogliukozės eksportas atitiktų rinkos poreikį.
(4)
Tam tikras cukraus, izogliukozės ir inulino sirupo kiekis buvo prevenciškai atšauktas 2006-2007 prekybos metams pagal 2006 m. kovo 27 d. Komisijos reglamento (EB) Nr. 493/2006, nustatančio pereinamojo laikotarpio priemones dėl bendro cukraus sektoriaus rinkų organizavimo reformos ir iš dalies keičiančio Reglamentus (EB) Nr. 1265/2001 ir (EB) Nr. 314/2002, 3 straipsnį (2). Suinteresuotos įmonės galėjo reikalauti, kad tam tikri jų produkcijos kiekiai, kuriuos paveikė minėtoji priemonė, būtų laikomi visiškai arba iš dalies pagaminti viršijant nustatytas kvotas; tai minėtosioms įmonėms suteikė reglamento (EB) Nr. 318/2006 12 straipsnyje numatytų galimybių, susijusių su nekvotine produkcija. Tokios paraiškos turėjo būti pateiktos iki 2007 m. sausio 31 d. Tam, kad suinteresuotos įmonės galėtų pateikti paraiškas eksportuoti izogliukozę laikantis numatytų kiekybinių normų, taikomų nekvotinės izogliukozės eksportui, turėtų būti nustatytas naujas paraiškų pateikimo terminas.
(5)
Siekiant užtikrinti organizuotą valdymą, užkirsti kelią spekuliacijai bei garantuoti veiksmingą kontrolę, turėtų būti nustatytos išsamios paraiškų dėl licencijų pateikimo taisyklės.
(6)
Kad būtų sumažinta sukčiavimo rizika ir išvengta piktnaudžiavimo, susijusio su tam tikrų izogliukozės sirupų reimportu ar pakartotiniu įvežimu į Bendriją, kai kurios Vakarų Balkanų šalys neturėtų būti įtrauktos į reikalavimus atitinkančių nekvotinės izogliukozės eksporto paskirties šalių sąrašą. Tačiau tai neturėtų būti taikoma toms šio regiono šalims, kurių institucijos turi išduoti eksporto leidimus, patvirtinančius į Bendriją eksportuotinų cukraus ar izogliukozės produktų kilmės šalį, kadangi jose sukčiavimo pavojus yra mažesnis.
(7)
Kad būtų išlaikytas suderinamumas su nuostatomis, susijusiomis su cukraus sektoriaus eksportu, kaip nustatyta 2006 m. birželio 28 d. Komisijos reglamentu (EB) Nr. 958/2006 dėl 2006-2007 prekybos metais vykdomo nuolatinio konkurso siekiant nustatyti eksporto grąžinamąsias išmokas už baltojo cukraus eksportą (3) ir 2007 m. sausio 17 d. Komisijos reglamentu (EB) Nr. 38/2007, skelbiančiu nuolatinį konkursą perparduoti eksportui Belgijos, Čekijos, Ispanijos, Airijos, Italijos, Vengrijos, Lenkijos, Slovakijos ir Švedijos (4) intervencinių agentūrų laikomą cukrų, nekvotinės izogliukozės eksportas neturėtų būti leidžiamas ir į kai kurias artimas paskirties vietas.
(8)
Kad būtų išvengta reimporto pavojaus, o konkrečiai - užtikrinta, kad bus laikomasi grąžintoms prekėms, nurodytoms 1992 m. spalio 12 d. Tarybos reglamente (EEB) Nr. 2913/92, nustatančiame Bendrijos muitinės kodeksą (5) ir 1993 m. liepos 2 d. Komisijos reglamente (EEB) Nr. 2454/93, išdėstančiame Tarybos reglamento (EEB) Nr. 2913/92, nustatančio Bendrijos muitinės kodeksą, įgyvendinimo nuostatas (6), taikomų konkrečių taisyklių, valstybės narės imasi visų būtinų priemonių reikiamai kontrolei užtikrinti.
(9)
Papildant 2006 m. birželio 30 d. Komisijos reglamento (EB) Nr. 951/2006, nustatančio išsamias Tarybos reglamento (EB) Nr. 318/2006 įgyvendinimo taisykles dėl prekybos su trečiosiomis šalimis cukraus sektoriuje (7), nuostatas, turėtų būti nustatytos papildomos įgyvendinimo nuostatos, taikytinos šiuo reglamentu nustatomų kiekybinių normų administravimui, ypač dėl eksporto licencijų taikymo sąlygų.
(10)
Šiame reglamente numatytos priemonės atitinka Cukraus vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Kiekybinės normos nustatymas nekvotinės izogliukozės eksportui
1. Nuo 2007 m. rugpjūčio 1 d. iki rugsėjo 30 d. Reglamento (EB) Nr. 318/2006 12 straipsnio d dalyje minima kiekybinė norma yra 20 000 tonų sausosios medžiagos, klasifikuojamos nekvotinės izogliukozės KN kodais 1702 40 10, 1702 60 10 ir 1702 90 30 eksportui be grąžinamosios išmokos.
2. Laikantis šios kiekybinės normos, leidžiama eksportuoti į visas paskirties vietas, išskyrus:
a)
trečiąsias šalis: Andorą, Šventąjį Sostą (Vatikano Miesto Valstybę), Lichtenšteiną, San Mariną, Albaniją, Bosniją ir Hercegoviną, Juodkalniją ir Buvusiąją Jugoslavijos Respubliką Makedoniją;
b)
ES valstybių narių teritorijas, neįeinančias į Bendrijos muitų teritoriją: Gibraltarą, Seutą, Melilją, Livinjo ir Campione d’Italia administracinius vienetus, Heligolando salą, Grenlandiją, Farerų salas, Kipro dalis, kurių nekontroliuoja Kipro Respublikos Vyriausybė.
3. 1 dalyje minėtų produktų eksportas leidžiamas tik tada, kai:
a)
jie gauti izomerizuojant gliukozę;
b)
kuriuose fruktozė sudaro ne mažiau kaip 41 % sausosios medžiagos svorio;
c)
polisacharidai ir oligosacharidai, įskaitant di- ir trisacharidus, juose sudaro ne daugiau kaip 8,5 % sausosios medžiagos svorio.
Izogliukozės sausosios medžiagos kiekis nustatomas remiantis praskiesto tirpalo, kurio santykis pagal svorį yra 1:1, tirštumu, o jei produktas yra labai tirštas - džiovinant.
4. Nukrypstant nuo Reglamento (EB) Nr. 493/2006 3 straipsnio 1 dalyje nustatyto termino, įmonės, kurių izogliukozės produkcija viršija toje dalyje numatytą ribą, iki 2007 m. rugsėjo 30 d. gali pateikti paraišką, kad izogliukozės produkcijos dalis, kuri viršija pirmiau nurodytą ribą, būtų laikoma visiškai ar iš dalies pagaminta viršijant kvotą.
2 straipsnis
Eksporto licencijos
1. Jeigu šiame reglamente nenurodyta kitaip, kai eksportas vykdomas, laikantis 1 straipsnio 1 dalyje nustatytos kiekybinės normos, būtina pateikti eksporto licenciją pagal Komisijos reglamento (EB) Nr. 1291/2000 (8), Reglamento (EB) Nr. 951/2006 ir Komisijos reglamento (EB) Nr. 967/2006 19 straipsnio (9) nuostatas.
2. Nukrypstant nuo Reglamento (EB) Nr. 1291/2000 9 straipsnio, eksporto licencijų teisės yra neperleidžiamos.
3 straipsnis
Eksporto licencijų paraiškos
1. Eksporto licencijų paraiškas dėl kiekybinių normų, nustatytų šio reglamento 1 straipsnio 1 dalyje, gali pateikti tik izogliukozės gamintojai, kurie patvirtinti pagal Reglamento (EB) Nr. 318/2006 17 straipsnį ir kuriems izogliukozės kvota 2006-2007 prekybos metams skirta pagal to reglamento 7 straipsnį.
2. Eksporto licencijų paraiškos pateikiamos valstybės narės, kurioje pareiškėjui skirta izogliukozės kvota, kompetentingoms institucijoms.
3. Nuo šio reglamento įsigaliojimo datos iki tol, kai licencijų išdavimas sustabdomas 8 straipsnyje nustatyta tvarka, eksporto licencijų paraiškos pateikiamos kiekvieną savaitę nuo pirmadienio iki penktadienio.
4. Pareiškėjai per savaitę gali pateikti tik vieną prašymą.
5. Pagal kiekvieną eksporto licenciją prašomas kiekis neviršija 5 000 tonų.
6. Prie paraiškos turi būti pridedamas įrodymas, kad sumokėtas 4 straipsnyje nurodytas užstatas.
7. Eksporto licencijos paraiškos ir pačios licencijos 20 langelyje nurodomas toks įrašas:
„nekvotinė izogliukozė eksportui be grąžinamosios išmokos“.
4 straipsnis
Užstatas už eksporto licenciją
1. Nukrypstant nuo Reglamento (EB) Nr. 951/2006 12 straipsnio 1 dalies b punkto ketvirtos įtraukos, pareiškėjas sumoka 11 EUR užstatą už 100 kilogramų izogliukozės sausosios medžiagos.
2. Pareiškėjas 1 dalyje nurodytą užstatą savo nuožiūra gali pateikti grynaisiais pinigais arba kaip garantiją, kurią išduoda atitinkama įmonė pagal atitinkamos valstybės narės nustatytus kriterijus.
3. 1 dalyje nurodytas užstatas grąžinamas pagal Reglamento (EB) Nr. 1291/2000 35 straipsnio nuostatas:
a)
jei pareiškėjas pagal Reglamento (EB) Nr. 1291/2000 31 straipsnio b dalyje ir 32 straipsnio 1 dalies b punkto i papunktį, įvykdo įsipareigojimą eksportuoti kiekį, kurį pareiškėjas įsipareigojo eksportuoti pagal licencijas, išduotas pagal šio reglamento 6 straipsnio nuostatas; taip pat
b)
jei pareiškėjas tos valstybės narės, kuri išdavė eksporto licenciją, kompetentingai institucijai priimtinu būdu gali įrodyti, kad buvo atlikti muitinės formalumai minėto izogliukozės kiekio importui į eksporto paskirties šalį, kaip apibrėžta Reglamento (EB) Nr. 800/1999 16 straipsnyje (10).
5 straipsnis
Valstybių narių pranešimai
1. Ne vėliau kaip kiekvienos savaitės pirmą darbo dieną valstybės narės Komisijai praneša apie izogliukozės kiekį, kuriam praėjusią savaitę pateiktos eksporto licencijų paraiškos.
Prašomi kiekiai suskirstomi pagal aštuonženklius KN kodus. Jei eksporto licencijų paraiškų nebuvo pateikta, apie tai valstybės narės taip pat praneša Komisijai.
2. Komisija kiekvieną savaitę į apskaitą įtraukia kiekius, kuriems pateiktos eksporto licencijų paraiškos.
6 straipsnis
Licencijų išdavimas ir galiojimas
1. Licencijos išduodamos trečią darbo dieną po 5 straipsnio 1 dalyje nurodyto pranešimo, atsižvelgiant į priėmimo procentinį dydį, Komisijos nustatytą pagal 8 straipsnį.
2. Kiekvienos savaitės pirmą darbo dieną valstybės narės Komisijai praneša apie izogliukozės kiekį, kuriam praėjusią savaitę išduotos eksporto licencijos.
3. Eksporto licencijos, išduotos laikantis 1 straipsnio 1 dalyje nustatytos kiekybinės normos, galioja iki 2007 m. rugsėjo 30 d.
4. Kiekviena valstybė narė tvarko izogliukozės kiekio, eksportuoto pagal 6 straipsnio 1 dalyje nurodytas eksporto licencijas faktiškai apskaitą.
5. Valstybės narės iki kiekvieno mėnesio pabaigos praneša Komisijai apie ankstesnį mėnesį eksportuotos izogliukozės kiekius.
7 straipsnis
Pranešimų perdavimo būdai
5 straipsnio 1 dalyje ir 6 straipsnio 2 bei 5 dalyse nurodyti pranešimai perduodami elektroniniu būdu, naudojant valstybėms narėms Komisijos pateiktas formas.
8 straipsnis
Eksporto licencijų išdavimo procentinio dydžio nustatymas ir licencijų paraiškų teikimo sustabdymas
Jei eksporto licencijų prašomi kiekiai atitinkamu laikotarpiu viršija šio reglamento 1 straipsnio 1 dalyje nustatytą kiekybinę normą, Reglamento (EB) Nr. 951/2006 9 straipsnio nuostatos taikomos mutatis mutandis.
9 straipsnis
Kontrolė
Kad būtų laikomasi grąžinamoms prekėms taikomų konkrečių taisyklių, išdėstytų Reglamento (EEB) Nr. 2913/92 VI antraštinės dalies 2 skyriuje ir Reglamento (EB) Nr. 2454/93 III dalies I antraštinėje dalyje, ir kad būtų užkirstas kelias mėginimui apeiti lengvatinius susitarimus su trečiosiomis šalimis, Valstybės narės imasi visų būtinų priemonių reikiamai kontrolei užtikrinti.
10 straipsnis
Įsigaliojimas
Šis reglamentas įsigalioja jo paskelbimo Europos Sąjungos oficialiajame leidinyje dieną.
Jis taikomas nuo 2007 m. rugpjūčio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2007 m. rugpjūčio 21 d.